লাল-হলুদ  পেয়ে গেল ১০ নম্বর জার্সিধারী ফুটবলার। স্প্যানিশ তারকা টনি ডোভালের পিঠেই উঠছে ১০ নম্বর জার্সি। নবাগত টনি নম্বর ১০ পজিশনে খেলতে দক্ষ। খেলা তৈরি করতে টনির জুড়ি মেলা ভার। 

এই বিষয়ে অন্যান্য খবর

লাল-হলুদে পুনর্মিলন, কবে পুরনো কোচের কাছে ফিরছেন প্রিয় ছাত্র


এহেন টনির ১০ নম্বর জার্সি প্রসঙ্গে কোয়েস ইস্টবেঙ্গলের সিইও সঞ্জিৎ সেন বলছেন, ‘‘সব ঠিকঠাক থাকলে টনিই ১০ নম্বর জার্সি পরে খেলবে।’’  
হাইমে স্যান্টোস কোলাডো এখনও পর্যন্ত ইস্টবেঙ্গলের হয়ে দুটো ম্যাচ খেলেছেন। আর দুটো ম্যাচেই নজর কেড়ে নিয়েছেন ইস্টবেঙ্গলের ৮ নম্বর জার্সিধারী। ডার্বি ম্যাচে হাইমের খেলা সবার মন জিতে নিয়েছে। গোয়ায় গিয়ে চার্চিল ব্রাদার্সের বিরুদ্ধে সমতা ফিরিয়েছেন দুর্দান্ত এক ভলিতে। এহেন হাইমের পিঠেই উঠত ১০ নম্বর জার্সি। কিন্তু কোচ আলেয়ান্দ্রো মেনেনদেজই পরে হাইমেকে ৮ নম্বর জার্সি পরতে বলেন। ইস্টবেঙ্গলের ‘চাণক্য’ মেনেনদেজের কথামতোই টনির পিঠে উঠতে চলেছে ১০ নম্বর জার্সি। লাল-হলুদের হয়ে অনুশীলনেও নেমে পড়েছেন টনি ডোভাল। 
১০ নম্বর জার্সিধারী ফুটবলারদের দিকেই সবার নজর থাকে। তাঁদের দক্ষতা মাঠে ফুল ফোটায়। টনিও কি সেরকমই ফুল ফোটাতে পারবেন? কর্তারা তাঁর উপরে ভরসা রাখছেন। হাইমে নেমেই নজর কেড়েছেন। টনিও সমর্থকদের মন জিতে নেবেন। লাল-হলুদ জনতা টনিকে নিয়েই স্বপ্ন দেখতে শুরু করে দিয়েছেন। 
এদিকে, টানা তিনটি ম্যাচ জিতে আইলিগ-এর পয়েন্ট তালিকায় তিন নম্বরে উঠে এসেছে ইস্টবেঙ্গল। অন্যদিকে, রিয়াল কাশ্মীর চেন্নাই সিটি-কে হারানোয় লিগ জমে গিয়েছে। যদিও দিল্লি এখনও অনেক দূর। অনেক ম্যাচ বাকি। যে কোনও মুহূর্তে আইলিগ-এর পয়েন্ট টেবলের রং বদলে যেতে পারে। ইস্টবেঙ্গলকে নিয়ে আশা-স্বপ্নের মধ্যেই টনিকে নিয়েও বুক বাঁধছে লাল-হলুদ বিশ্ব।